જયપુર જવા માટેની બધી તૈયારીઓ કરવામાં બે દિવસ થયા. ત્રીજા દિવસે કોકી સૂરજને લઈને જયપુર જવા નીકળી ગઈ. પોતે જ્યાં કામ કરતી હતી, તે ડૉક્ટર આનંદ ઠાકરના ખાસ મિત્ર ડૉ. મુકુંદ મહેતા ઑર્થોપેડિક ડૉક્ટર હતા. તેમણે જ સૂરજની પ્રાથમિક તપાસ કરી લીધી હતી. બધી વિગતો જણાવતો પત્ર પણ જયપુરના દવાખાના માટે લખી આપ્યો. જયપુરમાં એ જ દવાખાનામાં કામ કરતા ત્રિકમભાઈને સૂરજની ભલામણ કરતી ચિઠ્ઠી પણ લખી આપી હતી, ‘બાકીનું ત્રિકમભાઈ સંભાળી લેશે.’ તેવું કહી ડૉ. મુકુંદ મહેતાએ કોકીને કોઈ તકલીફ ના પડે તેની કાળજી લીધી. પોતે કરેલી બચતમાંથી જરૂરી રકમ પણ કોકીએ ઉપાડીને સાથે રાખી. ખૂટે તો હપતેથી ભરી દેવાની ખાત્રી કોકીએ ડૉ. મુકુંદભાઈ દ્વારા આપી હતી. આમ પૂરેપૂરી તૈયારી કરી, માસી-ભાણો સોનેરી ભાવિની આશાની આંગળી પકડી જયપુર જવા નીકળી પડ્યાં.